Bylmoorde: Geen teken van inbreker, sê polisiekapteinHenri Van Breda by die Wes-Kaapse hooggeregshof (April 2017) Foto: AP Photo, ANA ŉ Polisiekaptein van Stellenbosch het Donderdag aan die Wes-Kaapse hooggeregshof gesê dit het nie gelyk of daar by die Van Breda-gesinshuis ingebreek is nie, aangesien niks gesteel is nie en daar geen tekens van ŉ inbreker was nie. Kapt. Nicholas Steyn getuig op die 10de dag van die hofsaak van die 22-jarige Henri van Breda wat daarvan beskuldig word dat hy sy pa, ma en broer met ŉ byl vermoor het. Sy sussie Marli, wat in daardie stadium 16 jaar oud was, het die aanval met ernstige beserings oorleef, maar kan glad nie onthou wat op 27 Januarie 2015 gebeur het nie. Steyn is na die luukse De Zalze-landgoed ontbied ná ŉ berig van ŉ inbraak ontvang is. Die gesinshuis is in die middel van die landgoed, met 24 uur sekuriteit, geleë. Hy het aan die hof gesê toe hy by die huis aankom, was dit vir hom vreemd dat selfone, skootrekenaars en klein items nie gesteel is nie. Hy het ŉ aantal foto’s van die misdaadtoneel geneem. Hy het Henri beskryf as “stil en kalm” toe hy in die ambulans met hom gesels het. Henri het sy weergawe van die gebeure aan hom vertel: terwyl hy in die toilet was, het ŉ inbreker met ŉ byl sy broer aangeval, daarna sy pa toe hy by die kamer ingestorm het, en die aanvaller het hom daarna aangeval. Hy het beweer sy sussie en ma het ook by die kamer ingekom en hulle is ook aangeval. Henri het aan Steyn verduidelik hy het die aanvaller gekonfronteer en die byl agterna gegooi toe hy by die trappe af gevlug het, maar dit het die muur getref. Die inbreker het daarna uit die agterdeur gevlug en toe Henri terugkeer na sy gesin, het hy sy bewussyn verloor. Hy het beweer hy het noodnommers op Google opgesoek toe hy wakker geword het. Steyn het aan die hof gesê ŉ “balaklawabende” het in huise in Stellenbosch ingebreek, maar die laaste persoon van dié bende is in November 2014 in hegtenis geneem. Tydens kruisverhoor deur adv. Pieter Botha, vir Van Breda, het Steyn toegegee dat dit moontlik sou wees dat ŉ inbreker nie enige merk op die muur sou los wanneer hy van die perseel wegvlug nie. Botha het ook gesê daar was nie enige bloed op Henri se kouse nie, en Steyn het saamgestem. Die saak is tot Maandag uitgestel. Die staat sal na verwagting volgende week mediese en forensiese getuienis voorhou. Lees alles oor Henri van Breda op Maroela Media.